ก้องเกียรติ ชี้มาบตาพุดกระทบลงทุน10 ปี
โพสตทูเดย์-ก้องเกียรติชี้มาบตาพุดกระทบการลงทุนทั้งทางตรงและอ้อมกินเวลา 10 ปี ต่างชาติมองไทยเป็นปัจจัยเสี่ยงหันลงทุนประเทศอื่น&nbsp; มองปีหน้าวอลุ่มตลาดหุ้นหาย แต่อนุพันธ์โต
15 ธ.ค. 2552

โพสตทูเดย์-ก้องเกียรติชี้มาบตาพุดกระทบการลงทุนทั้งทางตรงและอ้อมกินเวลา 10 ปี ต่างชาติมองไทยเป็นปัจจัยเสี่ยงหันลงทุนประเทศอื่น  มองปีหน้าวอลุ่มตลาดหุ้นหาย แต่อนุพันธ์โต
                นายก้องเกียรติ โอภาสวงการ ประธานกรรมการบริหาร บล.เอซียพลัส (ASP) เปิดเผยว่า กรณีมาบตาพุดส่งผลกระทบมากกับการลงทุนทั้งทางตรงและทางอ้อม และกินเวลานานถึง 10 ปี เพราะบริษัทที่ได้รับผลกระทบเป็นบริษัทที่สร้างผลตอบแทนในระยะยาว ซึ่งหากภาครัฐไม่ได้มีการแก้ไข ประเทศไทยก็จะถอยหลัง เพราะความสามารถในทางการแข่งขันลดลง เมื่อเทียบกับประเทศอื่นที่เดินหน้าในการพัฒนาประเทศให้มีความน่าสนใจและสามารถดึงดูดนักลงทุนได้
                “ตอนนี้เริ่มมีสัญญาณชัดเจนแล้วว่าต่างชาติมองไทยปิดประเทศและเป็นปัจจัยเสี่ยงต่อการลงทุน เนื่องจากมองว่าโครงการที่เคยได้รับอนุมัติให้ก่อสร้างก็สามารถระงับได้ ซึ่งมีผลนักลงทุนหันไปลงทุนโดยตรงยังประเทศอื่นที่เป็นคู่แข่งแทน ขณะที่บริษัทไทยเองที่เคยคิดจะขยายงานในประเทศก็อาจเปลี่ยนไปลงทุนที่อื่น”
                ขณะที่ผลกระทบทางอ้อมคือ กระทบต่อตลาดหุ้นไทย เพราะโครงการที่ถูกระงับเป็นของบริษัทจดทะเบียนขนาดใหญ่อย่าง บริษัท ปตท. (PTT) บริษัท ปูนซิเมนต์ไทย (SCC) ซึ่งมีน้ำหนักต่อการลงทุนในตลาดหุ้น ทำให้ราคาหุ้นปรับลงมา พร้อมกดดันอัตราราคาต่อกำไรต่อหุ้น (พี/อี) ต่ำกว่าระดับภูมิภาค
                “ตอนนี้ตลาดหุ้นไทยไม่มีความเป็นตัวของตัวเอง จะขึ้นหรือลงขึ้นอยู่กับปัจจัยภายนอก อย่างราคาน้ำทันที่ขึ้นลง หุ้นกลุ่มน้ำมันก็จะขึ้นลงตามภาวะ  ไม่เหมือนกับประเทศจีนและเวียดนามที่ยืนอยู่ได้เพราะมีปัจจัยภายในประเทศช่วยเสริมศักยภาพตลาดหุ้น” 
                อย่างไรก็ตาม มองว่าปีหน้าอัตราการขยายตัวเศรษฐกิจ (จีดีพี) อยู่ที่ 3 % แต่ประเทศกำลังพัฒนาอื่นอาจเติบโตถึง 5-6 % ส่วนตลาดหุ้นจะมีความผันผวนรุนแรงจากภาวะการชะลอตัวของเศรษฐกิจ แนวโน้มอัตราเงินเฟ้อที่สูงขึ้น และการเพิ่มขึ้นของอัตราดอกเบี้ย 
                ทั้งนี้ มองว่าปริมาณการซื้อขายหุ้นปีหน้าอาจะไม่ดีเท่ากับปีนี้ ที่ปัจจุบันมูลค่าการซื้อขายอยู่ที่ 18,000 ล้านบาทต่อวัน ขณะที่ปริมาณการซื้อขายในตราสารอนุพันธ์หรือเครื่องมือทางการเงินที่ช่วยป้องกันความเสี่ยงจะเพิ่มขึ้นสูงมาก เนื่องจากนักลงทุนนิยมใช้เป็นเครื่องมือป้องกันความเสี่ยง